Khamis, 10 Februari 2011
DUNIA YANG MENIPU
دنيا يڠ منيڤو
مأنسي سڠݢوڤ لاکوکن اڤ سهاج دمي مربوت دنيا.براڤ راماي يڠ سڠݢوڤ ممبونوه، براڤ راماي يڠ منجادي مڠسا رومڤاکن دان براڤ راماي يڠ سڠݢوڤ منظاليمي اورڠ لاين سمات-مات منداڤتکن نعمت دنيا يڠ ممبوتاکن مات کيت اين؟
اونتوق اڤ ممبورو دنيا؟ ولحال دنيا هاڽله سمنتارا. اخيرة جوا يڠ ککال ابادي.کايندهن دنيا اچڤکالي مڽيلاوکن ڤنداڠن مات مأنسي.اوسه سسکالي ترڤان دان ترڤسونا دڠن کنيقمتن دنيا يڠ حقيقتڽ هاڽله فاتامورݢان سمات.ڤنداڠن مات سلالو منيڤو، ڤنداڠن نفسو سلالو ملولو..ڤنداڠن هاتي يڠ دسولوه ايمان جواله يڠ هاکيکي.
دنيا هاڽله ساتو ڤنتس ڤرماءينن دان هيبورن.بنرکه؟ انداي دڤرهالوسي، اي ميمڠ بنر دان ايتله جوا يڠ دسبوت اوليه الله د دالم فرمانڽ :
کتاهويله بهاوا ﴿يڠ دکاتاکن﴾ کهيدوڤن دنيا ايت تيدق لاين هاڽله ﴿باواان هيدوڤ يڠ بروڤا سمات-مات﴾ ڤرماءينن دان هيبورن ﴿يڠ ملالايکن﴾ سرتا ڤرهياسن ﴿يڠ مڠوراڠ﴾، جوݢ ﴿باواان هيدوڤ يڠ برتوجوان﴾ برمݢه-مݢه د انتارا کامو ﴿دڠن کلبيهن، کقواتن، دان بڠسا کتورونن﴾ سرتا برلومبا-لومبا ممباڽقکن هرتا بندا دان انق ڤينق.“
سورة الحديد : ايات 20
دنيا تيدق لبيه دري سقدر سبواه ڤنتس ڤرماءينن دان هيبورن. تمڤت برسوکاريا دان برݢمبيرا باݢي هاتي-هاتي يڠ تيدق دايسي دڠن ايمان دان تاقارروب کڤد الله. ڤنتس هيبورن باݢي مأنسي يڠ لوڤا متلامت ڤنچيڤتأنڽ يڠ سبنر يڠ سريڠ ترليک دڠن ڤرماءينن دان ڤرچاتورن هيدوڤ يڠ ملالايکن مريک درڤد مڠيڠاتي الله. ممبواتکن مريک سريڠ الڤا اونتوق مڠيسي هاتي دان سݢنڤ نفس مريک دڠن ايڠتن ترهادڤ يڠ سلايقڽ ايايت الخالق، ڤنچيڤتا مريک.
ڤرجالنن مأنسي ماسيه جاوه. دنيا سقدر ساتو ڤرسيڠݢهن.بق سأورڠ مسافر يڠ ترڤقسا سيڠݢه د ساتو ڤرسيڠݢهن اونتوق بريحت ستله ڤنت برکلنا باݢي ملڤسکن للاه دان اونتوق مڠومڤول کمبالي بکلن دان کقواتن سماڠت دان فيزيکل دمي منروسکن لاݢي ساقي-باکي ڤرجالنن يڠ ماسيه ڤنجڠ منوجو ک ديستيناسي ابادي.بݢيتوله جوا حقيقة کمبارا سأورڠ همبا د اتس موک بومي اين.سيڠݢه سکتيکا مڠومڤولکن بکلن ايمان دان تقوى اونتوق منروسکن ڤرجالنن مڠهادڤ الله يڠ اسا.
مڠاڤ ماسيه برکيرا-کيرا دان تراݢق-اݢق دالم مڠومڤولکن عمل کباجيکن دان ڤاهلا سداڠ ديري تيدق ڤرنه رالت اتاو مڽسل دالم بربوات معصية دان منمبه ببن دوسا؟اوسه کيت ݢولوڠکن ديري کيت دالم کلومڤوک مأنسي يڠ تروس ممبيارکن ديري دسليبوڠي دوسا تنڤا برتوبة :
سبنرڽ! ﴿ايات-ايات کامي ايت تيدق اد چاچتڽ﴾ بهکن مات هاتي مريک تله دسلڤاوتي ککوتورن ﴿دوسا﴾، دڠن سبب ﴿ڤربواتن کوفور دان معصية﴾ يڠ مريک کرجکن.
سورة المطففين : ايات 14
ايڠتله، دوسا هاڽ منمڤه تيکيت اونتوق کيت ک نراک ولحال ڤاهلا ممندو کيت ک شرݢ.الله تيدق ڤرنه سسکالي منظاليمي همبا-ڽ ملاءينکن کيت يڠ منظاليمي ديري کيت سنديري :
دان تيدکله اد يڠ لبيه ظاليم درڤد اورڠ يڠ دبري ايڠت دڠن ايات-ايات توهنڽ، لالو اي برڤاليڠ درڤدڽ دان لوڤا اکن اڤ يڠ تله دلاکوکن اوليه کدوا تاڠنڽ; سسوڠݢوهڽ ﴿دسببکن باواان مريک يڠ بوروق ايت﴾ کامي جاديکن توتوڤن برلاڤيس-لاڤيس اتس هاتي مريک، مڠهالڠ مريک درڤد ممهميڽ، دان ﴿کامي جاديکن﴾ ڤد تليڠا مريک ڤڽومبت ﴿يڠ مڽببکن مريک ڤيکاق﴾. دان جک اڠکاو مڽرو مريک کڤد ڤتونجوق، مک دڠن کادأن يڠ دمکين، مريک تيدق سکالي-کالي اکن بروليه هدايه ڤتونجوق سلاما-لاماڽ.
سورة الکهف : ايات 57
الله تيدق ڤرنه ممينتا بالسن اتس اڤ يڠ دي کورنياکن کڤد کيت.دي مها ڤڠاسيه دان ڤڽايڠ.دي برکواس ممبريکن دان ممبالس کبايکن کيت لبيه باڽق درڤد اڤ يڠ کيت ينفاقکن دڠن هاتي يڠ إخلاص ڤد جالن-ڽ.
کايندهن دنيا هاڽله ترلالو کچيل نيلايانڽ اونتوق دبورو بربنديڠ کنيقمتن اخيرة يڠ سديا مننتي بوات همبا-همبا-ڽ يڠ سنتياس طاعة مڠرجکن کبايکن دان عمل صالح کران-ڽ.نامون، بوکنله ݢنجرن شرݢ سمات يڠ ايڠين دتاݢيه تتاڤي رضا-ڽ جواله يڠ لبيه اوتام اونتوق کيت چوبا ڤروليه.
سموݢ الله سنتياس ممليهارا هاتي-هاتي کيت اݢر تيدق ترڤسوڠ دري لندسنڽ دان دݢولوڠکن دالم کالڠن اورڠ-اورڠ يڠ اونتوڠ د اخيرة کلق سرتا دجاوهکن دري سيقسا نراکڽ کران حقيقة يڠ هاروس کيت يقيني، بهاوا اخيرة اداله جاوه لبيه باءيق دان ککال بربنديڠ دري دنيا دان سݢالا ايسيڽ :
“ڤدحال کهيدوڤن اخيرة لبيه باءيق دان لبيه ککال“
سورة الاعلى : ايات 17
Dicatat oleh IBNU MUSLIM di 2/10/2011 08:30:00 PG
Tiada ulasan:
Langgan: Catat Ulasan (Atom)
zsm_Latn ind_Latn ace_Arab bjn_Arab bjn_Arab bjn_Arab bjn_Arab ara_Arab bjn_Arab bjn_Arab bjn_Arab bjn_Arab ara_Arab bjn_Arab bjn_Arab prs_Arab bjn_Arab ace_Arab bjn_Arab bjn_Arab ara_Arab zsm_Latn zsm_Latn zsm_Latn